​ລັດ​ຖະ​ມົນ​ຕີ​ການ​ເງິນ​ສະ​ຫະ​ລັດ: ຈີນ​ຕ້ອງ​ຊຸກ​ຍູ້ ໃຫ້​ຣັດ​ເຊຍ ຢຸດ​ເຊົາ​ບັນ​ຫາ​ຂັດ​ແຍ້ງ ໃນ​ຢູ​ເຄ​ຣນ 
ທ່ານ​ນາງ​ເຈນ​ເນັດ ເຢ​ລ​ເລັນ ຮຽກ​ຮ້ອງ​ໃຫ້​ຊ​ັ່ງ​ຊ​າ​ຕີ​ລາ​ຄາ ຄວາມ​ສຳ​ພັນດ້​ານການ​ຄ້າ ​ລະ​ຫວ່າງ​ສະ​ຫະ​ລັດ ກັບ​ຈີນ ຄືນ​ໃໝ່
ລັດຖະມົນຕີກະຊວງການເງິນສະຫະລັດ ທ່ານນາງເຈນເນດ ເຢລເລນ ໃນວັນພຸດວານນີ້ ໄດ້ຮຽກຮ້ອງຕໍ່ຈີນ ໃຫ້ໃຊ້ອິດທິພົນຂອງຕົນກັບຣັດເຊຍ ເພື່ອນຳມາຊຶ່ງການສິ້ນສຸດ ສົງຄາມໃນຢູເຄຣນ ໂດຍກ່າວເຕືອນວ່າ ການທີ່ບໍ່ເອົາມາດຕະ ການໂດຍປັກກິງ ຈະມີຜົນກະທົບ ຕໍ່ສາຍສຳພັນດ້ານເສດຖະກິດຂອງຕົນ ກັບບັນດາປະເທດທີ່ໄດ້ເຂົ້າມາຮວມໂຕກັນໃນການຄັດຄ້ານຕໍ່ການບຸກລຸກຂອງຣັດເຊຍ “ທັດສະນະຂອງໂລກຕໍ່ຈີນ ແລະຄວາມເຕັມໃຈຂອງຕົນທີ່ຈະຮັບເອົາການເຊື່ອມໂຍງເຂົ້າກັບເສດຖະກິດຕື່ມອີກ ອາດຈະໄດ້ຮັບຜົນກະທົບໂດຍການມີປະຕິກິລິ ຍາຂອງຈີນ ຕໍ່ການຮຽກຮ້ອງຂອງພວກເຮົາ ສຳລັບມາດຕະການແກ້ໄຂກ່ຽວກັບ ຣັດເຊຍ” ນັ້ນແມ່ນຄຳເວົ້າຂອງທ່ານນາງເຢລເລນ ທີ່ໄດ້ກ່າວໃຫ້ຄວາມເຫັນ ຢູ່ທີ່ງານ ຈັດຂຶ້ນໂດຍສະພາແອັດແລນຕິກ (Atlantic Council) ທ່ານນາງ ກ່າວອີກວ່າ “ຈີນບໍ່ສາມາດຄາດໝາຍວ່າ ປະຊາຄົມໃນໂລກ ຈະນັບ ຖືຄຳຮຽກຮ້ອງຂອງຕົນຕໍ່ຫຼັກການຂອງອະທິປະໄຕແລະຜືນແຜ່ນດິນອັນຄົບຖ້ວນ ໃນອະນາຄົດ ຖ້າວ່າຕົນບໍ່ເຄົາລົບຕໍ່ຫຼັກການທັງຫຼາຍໃນເວລານີ້ເມື່ອມັນຈຳເປັນ ຈີນເມື່ອມໍ່ມານີ້ ໄດ້ຢືນຢັນຕໍ່ສາຍສຳພັນທີ່ພິເສດ ກັບຣັດເຊຍ ຂ້າພະເຈົ້າຫວັງຢ່າງຍິ່ງວ່າ ຈີນ ຈະເຮັດສິ່ງທີ່ເປັນທາງບວກຂອງສາຍສຳພັນນີ້ ແລະຊ່ອຍຍຸຕິສົງຄາມນີ້ ປະຕິກິລິຍາຂອງລັດຖະບານຈີນ ຕໍ່ຄຳປາໄສຂອງທ່ານນາງເຢລເລນ ແມ່ນຍັງບໍ່ທັນຖືກເຜີຍແຜ່ໃນທັນທີເທື່ອ ແຕ່ໂຄສົກກະຊວງການຕ່າງປະເທດຂອງຈີນ ສາວ ລີຈຽນ ໃນກອງປະຊຸມຖະແຫລງຂ່າວສະຫລຸບໂດຍຫຍໍ້ ຕາມປົກກະຕິ ກ່ອນໜ້າ ທ່ານນາງເຢລເລນ ຈະໃຫ້ຄວາມເຫັນນັ້ນ ກໍໄດ້ໃຫ້ຄວາມເຫັນກ່ຽວກັບສະຖານະການໃນຢູເຄຣນ ໂດຍເອີ້ນຕໍ່ສະຫະລັດວ່າ “ເປັນຜູ້ກະທຳທີ່ມີຜົນຕໍ່ວິກິດການຂອງຢູເຄຣນ” ທ່ານສາວ ໄດ້ຕ້ອງຕິມາດຕະການລົງໂທດທັງຫຼາຍທີ່ໄດ້ວາງຕໍ່ຣັດເຊຍ, ໂດຍກ່າວວ່າ “ແທນທີ່ຈະແກ້ໄຂບັນຫາໃດໆ ມາດຕະການເຫຼົ່ານັ້ນ ພຽງແຕ່ເຮັດໃຫ້ເສດ ຖະກິດໂລກຊຸດໂຊມລົງ ” ທ່ານສາວ ກ່າວຕື່ມວ່າ “ປະເທດຕ່າງໆໃນທົ່ວໂລກມີບັນຫາພຽງພໍຢູ່ແລ້ວ ຂະ ນະທີ່ພວກເຂົາ ຕ້ອງໄດ້ຮັບມືກັບໂຄວິດ-19 ແລະພະຍາຍາມຟື້ນຟູເສດຖະ ກິດ ” ທ່ານກ່າວຕໍ່ໄປວ່າ “ໃນການຕໍ່ຕ້ານບັນຫາເຊັ່ນນັ້ນຢູ່ ມາດຕະການລົງ ໂທດທີ່ກວ້າງຂວາງ ແລະບໍ່ຈຳແນກ ຈະບໍ່ພຽງແຕ່ສ້າງບັນຫາໃໝ່ທີ່ບໍ່ສາມາດຕ່າວປີ້ນການສູນນັ້ນໄດ້ ແຕ່ອາດຍັງຈະນຳມາຄວາມສັ່ນສະເທືອນຕໍ່ລະບົບເສດຖະກິດຂອງໂລກໃນປັດຈຸບັນນີ້ ໂດຍການລົບລ້າງໝາກຜົນຂອງການຮ່ວມມືລະຫວ່າງປະເທດເປັນເວລາຫຼາຍທົດສະວັດ ແລະໃນທີ່ສຸດເປັນການກົດດັນປະຊາຊົນຂອງໂລກ ຈະຕ້ອງເປັນຜູ້ໄດ້ຮັບຜົນກະທົບຢ່າງໜັກ ” ທ່ານສາວ ໄດ້ກ່າວວ່າ ຈີນ ສືບຕໍ່ສະໜັບສະໜຸນ “ການສົນທະນາ ແລະການເຈລະຈາ” ເພື່ອແນໃສ່ “ການຕົກລົງທາງດ້ານການເມືອງ” ຕໍ່ບັນຫາຂັດແຍ້ງ